Kenja dikbekulo

La Kenja dikbekulo (Serinus buchanani) estas malgranda paserina birdo de la familio de Fringedoj kaj genro de Serinoj kiu enhavas la faman specion de kanario kaj aliajn similajn speciojn.

Ĝi troviĝas en Kenjo kaj Tanzanio, tio estas iom pli suda teritorio ol tiu de la plej proksima parenco nome la Abisena dikbekulo. Ties natura habitato estas subtropikaj aŭ tropikaj sekaj arbustaroj.

Estas du similaj specioj, nome la Abisena dikbekulo kaj la Kenja dikbekulo, kiuj estas similaj al la Mozambika kanario kaj al aliaj parencaj kanarioj, sed diferencas pro tio ke la beko estas multe pli grandaj, dikaj kaj pli kurbecaj kaj psitakecaj. Krome temas pri serinoj, kiuj estas supre olivverdecaj kaj sube tre flavaj. Tiu ĉi specio diferencas el la Abisena dikbekulo ĉar estas malpli flava sube kaj en la vizaĝaj markoj (superokula strio kaj mustaĉa strio pli ol makulo). Flugiloj kaj vosto estas tre malhelgrizaj. Beko kaj kruroj estas helrozkolorecaj.

 Referencoj 
 BirdLife International 2004.  Serinus buchanani.   2006 IUCN Ruĝa Listo de Minacataj Specioj. Konsultita la 10an de julio 2007.

Kategorio:Paseroformaj
Kategorio:Fringedoj
Kategorio:Birdoj de Afriko